[8] Siin on metafoorne viide seletusele, miks handi nõiatrummil maailma kirjeldavad joonised puuduvad. Võib märkida, et Siberi äärealade rahvaste trummid on üldiselt ilma piltideta, mõned vähesed erandid välja arvatud (Lintrop 1995: 108). Vastava minupoolse osutuse peale andis Ljamini hant Semjon Pesikov mõista, et pilt on juba trumminaha peal. Tõepoolest, tema isa tehtud trummi naha loomulikus mustris oli pärast tema seletust selgelt näha puu ja päike.  See teade on paraku üksikjuhtum, sest mul pole võimalust olnud nii intiimse valdkonna kohta pärimiseks piisavalt usalduslikku suhet saada. Nullteabe saamist võõra küsija poolt võib sel teemal pidada tavajuhuks.